Операцэ ящIынухэр къыхах
«Валео Вита» клиникэм зи нэпкъпэпкъым дагъуэ иIэу къалъхуа сабийхэм я щытыкIэр къахутэу Iуэху щхьэпэ щекIуэкIащ. Хирургие IэмалхэмкIэ дэIэпыкъуэгъу узыхуэхъуфыну цIыкIухэр къыхихащ, апхуэдэуи адэ-анэхэм чэнджэщ щхьэпэхэр яритащ жьэ къупщхьэ-нэпкъпэпкъ хирургиемкIэ дуней псом щыцIэрыIуэ, дохутыр Iэзэ Баиев Хьэсэн.
«Операция улыбка» Iуэхум хэту къыхалъхьа дэIэпыкъуныгъэр пщIэншэщ, ар «ХъуэпсапIэхэр нахуапIэ мэхъу» псапащIэ фондыр я щIэгъэкъуэну ирагъэкIуэкI.
Сабий 30-м еплъати, операцэ ящIыну 6 къыхахащ, мыдрейхэм я щытыкIэр нэхъ тынш зэрыщащIын чэнджэщхэр иратащ. Операцэхэр фокIадэм и 26-м къыщыщIэдзауэ жэпуэгъуэм и 5 пщIондэ Грознэ къалэм щрагъэкIуэкIынущ Америкэмрэ Европэмрэ я хирург пажэхэм. Абы зыхуагъэхьэзыру сабийхэм я узыншагъэр къызэрахутэну медицинэ къэпщытэныгъэхэм текIуэдэну мылъкур «ХъуэпсапIэхэр нахуапIэ мэхъу» псапащIэ фондым къыбгъэдэкIынущ.
Адэ-анэхэм фIыщIэ хуащI апхуэдэ Iуэху щхьэпэр къызэзыгъэпэщахэм икIи къыхагъэщ Баиев Хьэсэн гущIэгъу зиIэ, цIыхугъэ зыхэлъ, нэгъуэщIым и гуауэр зыхэзыщIэ дохутыр Iэзэу зэрыщытыр.
ЩхьэщэмыщI Изэ.
